**Broj: 711-I-1008-M-62/19-04-11**

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Kristine Vlaić Bubalo, zamjenice gradonačelnika Grada Skradina,** za davanjem mišljenja Povjerenstva, na 48. sjednici, održanoj 3. svibnja 2019.g., daje sljedeće:

**MIŠLJENJE**

1. **Grad Skradin može stupiti u poslovni odnos s Obiteljskim poljoprivrednim gospodarstvom (u daljnjem tekstu: OPG) čija nositeljica je majka dužnosnice Kristine Vlaić Bubalo, zamjenice gradonačelnika Grada Skradina, ukoliko navedena dužnosnica postupi sukladno uputama Povjerenstva iz ovog mišljenja, a u cilju izbjegavanja sukoba interesa**
2. **Dužnosnica Kristina Vlaić Bubalo dužna je članovima Gradskog vijeća Grada Skradina deklarirati okolnost da je OPG, čija nositeljica je majka dužnosnice, podnio prijavu na Javni natječaj za davanje u zakup javnih površina od 7. ožujka 2019.g., raspisan od strane Grada Skradina, s naznakom činjenice da je nositeljica navedenog OPG-a majka dužnosnice. Istu okolnost dužnosnica je dužna javno objaviti i na internetskim stranicama Grada Skradina. Dužnosnica je obvezna i nadalje izuzeti se od svakog, pa i posrednog, oblika sudjelovanja u provedbi postupka javnog natječaja.**
3. **Dužnosnica, odnosno Grad Skradin dužni su prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva.**
4. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Kristina Vlaić Bubalo, zamjenica gradonačelnika Grada Skradina. U knjigama ulazne pošte Povjerenstva zahtjev je zaprimljen 5. travnja 2019.g. pod poslovnim brojem 711-U-1562-M-62/19-01-2, povodom kojeg se vodi predmet broj M-62/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Uvidom u Registar dužnosnika koji vodi Povjerenstvo utvrđeno je da Kristina Vlaić Bubalo obnaša dužnost zamjenice gradonačelnika Grada Skradina od 29. svibnja 2017.g. Dužnosnica Kristina Vlaić Bubalo je stoga, povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da je 7. ožujka 2019.g. donesen Zaključak o raspisivanju javnog natječaja za davanje u zakup javnih površina, KLASA: 372- 03/19-01/1, URBROJ: 2182/03-01-19-1, sukladno kojem je raspisan Javni natječaj za davanje u zakup javnih površina, objavljen u „Šibenskom listu" od 7. ožujka 2019.g. i na web stranici Grada Skradina. Na objavljeni javni natječaj za zakup javne površine prijavila se, između ostalih, i ……….., majka dužnosnice. Dana 26. ožujka 2019.g. provedeno je usmeno javno nadmetanje za davanje u zakup javnih površina za postavljanje privremenih objekata, nakon čega je donesen Zaključak o davanju u zakup javnih površina, 372-03/19-01/1, URBROJ: 2182/03-01-19-9 od 28. ožujka 2019.g.

Dužnosnica u zahtjevu navodi kako je proveden postupak davanja u zakup javnih površina na isti način i po istom postupku kao prethodne godine sukladno važećoj Odluci o davanju u zakup javnih površina („Službeni vjesnik Šibensko-kninske županije", broj 10/10, 7/12, 5/15, 4/16 i 8/16), odnosno Odluci koja se od prošlogodišnjeg provedenog postupka nije mijenjala. Dužnosnica navodi kako je prošle godine Povjerenstvo, na temelju njenog prethodnog upita donijelo Mišljenje, Broj: 711-I-363-M-34/18-02- 8 od 13. ožujka 2018.g., kojim Grad Skradin može stupiti u poslovni odnos s Obiteljskim poljoprivrednim gospodarstvom čija je nositeljica njena majka …………………, ukoliko dužnosnica postupi sukladno uputama Povjerenstva u navedenom Mišljenju. Nastavno donesena je i Odluka, Broj: 711-1-653-M-34/18-04-8 od 4. svibnja 2018.g., kojom je Povjerenstvo utvrdilo da je postupljeno sukladno navedenom Mišljenju.

U konačnici dužnosnica naglašava kako, kao i prošle godine, ni na koji način, ni posredno ni neposredno, nije sudjelovala u postupku davanja u zakup javnih površina, temeljem objavljenog javnog natječaja te dostavlja cjelokupnu dokumentaciju o ovogodišnjem provedenom postupku davanja u zakup javnih površina.

U prilogu zahtjeva dostavljeni su: Zaključak o raspisivanju javnog natječaja za davanje u zakup javnih površina, KLASA: 372- 03/19-01/1, URBROJ: 2182/03-01-19-1 od 07. ožujka 2019.g., Javni natječaj za davanje u zakup javnih površina, objavljen u „Šibenskom listu" od 7. ožujka 2019.g. i na web stranici Grada Skradina, Prijava na objavljeni javni natječaj za zakup javne površine od …………… s priloženom dokumentacijom, Zapisnik o provođenju usmenog javnog nadmetanja za davanje u zakup javnih površina za postavljanje privremenih objekata, KLASA: 372-03/19-01/1, URBROJ: 2182/03-01-19-8 od 26. ožujka 2019.g. i Zaključak o davanju u zakup javnih površina, 372-03/19-01/1, URBROJ: 2182/03-01-19-9 od 28. ožujka 2019.g.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, brat dužnosnika je član obitelji dužnosnika u smislu članka 18. stavka 1. u vezi s člankom 4. stavkom 2. ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve potrebno da odijeli privatni od javnog interesa.

Povjerenstvo je povodom zahtjeva za davanjem mišljenja Povjerenstva od Grada Skradina zatražilo dodatno očitovanje je li Grad Skradin s ………………. (nositeljicom obiteljskog poljoprivrednog gospodarstva ……………….) sklopio Ugovor o zakupu javne površine sukladno Zaključku o davanju u zakup javnih površina, KLASA: 372-03/19-01/1 URBROJ: 2182/03-01-19-9 od 28. ožujka 2019.g.

Grad Skradin je 23. travnja 2019.g. dostavio očitovanje u kojem se navodi kako Ugovor o zakupu javne površine s ……………….. nije potpisan, budući je dužnosnica Kristina Vlaić Bubalo prethodno zatražila od Povjerenstva predmetno mišljenje te je sklapanje Ugovora odgođeno do mišljenja Povjerenstva.

Uvidom u Zaključak o raspisivanju javnog natječaja za davanje u zakup javnih površina, KLASA: 372-03/19-01/1, URBROJ: 2182/03-01-19-1 od 7. ožujka 2019.g., utvrđeno je da je isti donio gradonačelnik Grada Skradina, Antonijo Brajković, te da se istim određuje raspisivanje javnog natječaja za zakup javne površine radi postavljanja privremenih objekata i to na 6 taksativno navedenih lokacija (po rednim brojevima), ukupno 10 objekata. Sukladno navedenom Zaključku Javni natječaj za davanje u zakup javnih površina (dalje: Javni natječaj) objavljen je u Šibenskom listu 7. ožujka 2019.g., o čemu je dostavljen dokaz.

Uvidom u Prijavu na objavljeni javni natječaj za zakup javne površine od ……………., utvrđeno je da je isti zaprimljen 21. ožujka 2019.g. te da se podnositeljica ……………. javlja na natječaj za zakup javne površine pod rednim br. 2. u Šibenskoj ulici za dva prodajna mjesta.

Iz Zapisnika o provođenju usmenog javnog nadmetanja za davanje u zakup javnih površina za postavljanje privremenih objekata, KLASA: 372-03/19-01/1, URBROJ: 2182/03-01-19-8 od 26. ožujka 2019.g., razvidno je kako je Povjerenstvo za provedbu natječaja za raspolaganje nekretninama u vlasništvu Grada Skradina pregledalo prijave pristigle na Javni natječaj te utvrdilo koji podnositelji mogu pristupiti postupku provođenja usmenog javnog nadmetanja. Nakon postupka i javne licitacije utvrđene su prijave i ponude za raspisane lokacije, a za lokaciju pod red. br. 2.- 2A i 2B pristigle su ponude ……………….., nositeljice OPG-a iz Bićina, koje su prihvaćene. Povjerenstvo je u konačnici zaključilo kako će se zapisnik usmenog javnog nadmetanja dostaviti gradonačelniku na odlučivanje i donošenje zaključka o davanju u zakup javnih površina te će sa odabranim ponuditeljima sklopiti Ugovor o zakupu javne površine.

Uvidom u Zaključak o davanju u zakup javnih površina, 372-03/19-01/1, URBROJ: 2182/03-01-19-9 od 28. ožujka 2019.g., utvrđeno je kako je istim gradonačelnik Grada Skradina izabrao najpovoljnije ponuditelje po Javnom natječaju sukladnom provedenom postupku usmenog javnog nadmetanja od strane Povjerenstva za provedbu natječaja za raspolaganje nekretninama u vlasništvu Grada Skradina. Pod točkom b) i c) za lokacije u Šibenskoj ulici – 2B i 2C izabrana je ………….., majka dužnosnice Kristine Vlaić Bubalo.

Iz prikupljenih podataka i dokumentacije Povjerenstvo je utvrdilo da se majka dužnosnice Kristine Vlaić Bubalo, kao nositeljica OPG-a, prijavila na Javni natječaj te da je u postupku usmenog javnog nadmetanja koje je vodilo Povjerenstvo za provedbu natječaja za raspolaganje nekretninama u vlasništvu Grada Skradina izabrana kao najpovoljniji ponuditelj za dvije lokacije u Šibenskoj ulici – lokacije 2B i 2C. Gradonačelnik Grada Skradina donio je sukladno navedenom Zaključak kojim se utvrđuje da će Grad Skradin s izabranim ponuditeljima pa tako i s majkom dužnosnice sklopiti Ugovor o zakupu javne površine, kojim će se regulirati međusobna prava i obveze. Iz prikupljenih podataka i dokumentacije proizlazi kako dužnosnica Kristine Vlaić Bubalo nije sudjelovala u postupku povodom Javnog natječaja.

Povjerenstvo obrazlaže da je zakonodavac situacije iz članka 18. stavka 1. ZSSI-a, dakle situacije u kojima tijelo javne vlasti u kojem dužnosnik obnaša dužnost stupa u poslovni odnos s poslovnim subjektom u kojem član obitelji dužnosnika ima udjele u vlasništvu, predvidio kao situacije u kojima se pretpostavlja mogući utjecaj privatnog interesa toga člana obitelji na dužnosnikovu nepristranost prilikom donošenja odluka koje se odnose na takav poslovni odnos. Svrha instituta prethodne obavijesti iz članka 18. ZSSI-a jest da Povjerenstvo prije nastanka određenog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da ukaže dužnosniku na mjere koje dužnosnik i tijelo u kojem obnaša dužnost moraju poduzeti kako bi se zaštitio javni interes.

Povjerenstvo nadalje ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana.

Povjerenstvo zaključuje da ne postoji načelna zapreka za stupanje Grada Skradina u poslovni odnos s OPG-om čija je nositeljica majka dužnosnice Kristine Vlaić Bubalo, pod uvjetom da navedena dužnosnica postupi u skladu s uputama Povjerenstva iz izreke ovog mišljenja.

Dužnosnica Kristina Vlaić Bubalo je stoga, u svrhu jačanja transparentnosti u obnašanju javnih dužnosti i očuvanja vlastitog integriteta, obvezna članovima Gradskog vijeća Grada Skradina deklarirati da je OPG čija nositeljica je majka dužnosnice, podnio prijavu na Javni natječaj za davanje u zakup javnih površina od 7. ožujka 2019.g., raspisan od strane Grada Skradina, s naznakom činjenice da je nositeljica navedenog OPG-a majka dužnosnice. Istu okolnost dužnosnica je dužna objaviti na službenim internetskim stranicama Grada Skradina. Na taj način skreće se pozornost članovima predstavničkog tijela Grada Skradina i zainteresiranoj javnosti na potrebu kontrole provedbe predmetnog javnog natječaja te, kad dođe do sklapanja ugovora, na potrebu provođenja nadzora nad izvršavanjem istog. Dužnosnica je nadalje dužna izuzeti se od svakog pa i posrednog oblika sudjelovanja u provedbi postupka predmetnog javnog natječaja.

Povjerenstvo ističe da je dužnosnica, odnosno Grad Skradin kao tijelo u kojem dužnosnica obnaša dužnost obvezno prije stupanja u poslovni odnos dostaviti Povjerenstvu dokumentaciju iz koje je vidljivo jesu li i na koji način provedene upute Povjerenstva, posebice zapisnik sa sjednice Gradskog vijeća Grada Skradina na kojoj je dužnosnica deklarirala okolnost da se na Javni natječaj javio OPG čija nositeljica je majka dužnosnice ili dokaz iz kojeg je razvidan drugi način na koji je dužnosnica deklarirala predmetnu okolnost. Također je potrebno dostaviti ispis ili poveznicu na internetsku stranicu Grada Skradina na kojoj je objavljena navedena okolnost.

Povjerenstvo će potom u posebnoj odluci utvrditi jesu li upute Povjerenstva provedene na način koji omogućava izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Kristina Vlaić Bubalo, elektroničkom dostavom
2. Objava na internetskoj stranici Povjerenstva
3. Pismohrana